இந்த விருதினை நான் மகிழ்ச்சியாக ஏற்றுக்கொள்கிறேன். ஒரு வேளை இந்த விருதை எனக்கு அடுத்த வருடம் கொடுப்பதாகச் சொல்லியிருந்தால், கூரியரில் அனுப்பி விடுங்கள் என்று சொல்லியிருப்பேன். காரணம் வேறொன்றும் இல்லை. வயது ஆக ஆக மேடையில் ஏறி ஏதாவது தாறுமாறாகப் பேசிவிடக்கூடாது என்று கவலைப் படுகிறேன். வித்தியாஷங்கர் ஸ்தபதி வடிவமைத்த இந்த விருதுக்கான சிற்பத்தைப் பெறும்போது கடவுளையே தொடுவதாக உணர்ந்தேன். நான் எழுதியவை களையா பயிரா என்று தெரியவில்லை. சிலர் பயிர் என்கிறார்கள். சிலர் களை என்கிறார்கள். ஒரு சிலர் அதைச் சாப்பிடவும் செய்தார்கள். இது பயிர் தான் சுவையாகவும் இருக்கிறது என்றும் சொன்னார்கள். அதில் இருந்தது தமிழ்ச்சுவை. ஆடு மாடுகள் மட்டுமல்ல சகல ஜீவராசிகளுக்கும் பிடித்தமாய் இருந்திருக்கிறது என்பது எனக்கு மகிழ்ச்சியே.